Javaslat A TANÁCS HATÁROZATA az Európai Unió és a légi közlekedés biztonságáért felelős európai szervezet között a megerősített együttműködés általános keretét létrehozó megállapodásnak az Unió nevében történő aláírásáról, valamint ideiglenes alkalmazásáról /* COM/2012/0438 final - 2012/0212 (NLE) */





INDOKOLÁS 1. A JAVASLAT HÁTTERE 2011. október 6-án a Tanács felhatalmazta a Bizottságot tárgyalások megkezdésére a légi közlekedés biztonságáért felelős európai szervezettel (Eurocontrol) annak érdekében, hogy az Európai Unió (EU) és az Eurocontrol között együttműködési megállapodás jöjjön létre. A megállapodásnak tiszteletben kell tartania az egységes európai égbolt (SES) elveit, nevezetesen hogy az EU a légiforgalmi irányítás (ATM) egyetlen szabályozó hatósága, és ugyanakkor elő kell mozdítania, hogy az Eurocontrol szakértelme hozzájáruljon az uniós légiforgalom-irányítás fejlesztéséhez az egységes európai égbolt jogi keretével összhangban, valamit támogassa az EU-t az egységes európai égbolt megvalósításában és fejlesztésében, ahogy a területet érintő más szakpolitikákkal kapcsolatban is (környezetvédelem, éghajlatváltozás és kutatás). A megállapodásnak törekednie kell az Eurocontrol szervezeti reformjának továbbvitelére, például új alapra kell helyeznie az Eurocontrol és az Európai Repülésbiztonsági Ügynökség (EASA) közötti kapcsolatokat, és keretet kell teremtenie az olyan kényes kérdések kezelésére, mint a páneurópai polgári–katonai együttműködés. A felhatalmazásban foglalt tárgyalási irányelvek alapján a két fél 2012. április 24-én megállapodás-tervezetet parafált. A javasolt megállapodás-tervezet rögzíti az EU és az Eurocontrol közötti fokozott együttműködés feltételeit, mely együttműködés célja az egységes európai égbolt jogi keretével összhangban hozzájárulni az uniós légiforgalmi irányítás, valamint a kapcsolódó uniós szakpolitikák végrehajtásához és fejlesztéséhez. A célkitűzések: hozzájárulni az egységes európai égbolt időszerű és következetes végrehajtásához az Unión belül, illetve azon államokban, amelyek vállalják az abban való részvételt; előmozdítani az egységes európai égbolton belül a légiforgalmi irányítás területén a szükséges polgári–katonai együttműködést, igénybe véve az Eurocontrol szakértelmét ilyen kérdésekben; és bevonni Unión kívüli országokat az egységes európai égbolt megvalósításába. Ezen felül a megállapodás-tervezet törekszik szinergiák teremtésére, az EASA által a légiforgalmi irányítás biztonsága és a környezetvédelem terén végzett munka figyelembevételére, és az Eurocontrol páneurópai jellegének tiszteletben tartására. A tervezet szövege felsorolja a SES, a SESAR és a kapcsolódó egyéb uniós politikák végrehajtására irányuló együttműködés területeit, amelyek részletesen a megállapodáshoz csatolt mellékletekben kerülnek kifejtésre. A megállapodás-tervezet meghatározza a felek közötti együttműködés és egyeztetés formáit és menetét, beleértve az érdekeltek megkeresésének folyamatát. A megállapodás működését a megállapodás által létrehozandó vegyesbizottság fogja felügyelni. Végül a különböző tevékenységek finanszírozása is meghatározásra kerül a felek költségvetéseire vonatkozó szabályokkal összhangban. A Bizottság a következők elfogadását javasolja a Tanácsnak: · egy a megállapodás aláírására és hatálybalépéséig való ideiglenes alkalmazására feljogosító határozat; · ezt követően a megállapodás megkötéséről és hatálybalépéséről szóló határozat az Európai Parlament jóváhagyása alapján. 2. A JAVASLAT JOGI ELEMEI A két javasolt tanácsi határozat az Európai Unió működéséről szóló Szerződés (EUMSZ) 100. cikkének (2) bekezdésén alapul. A megállapodás aláírásáról és ideiglenes alkalmazásáról szóló tanácsi határozat ezen felül az EUMSZ 218. cikkének (5) bekezdésére, a megállapodás megkötéséről szóló tanácsi határozat pedig 218. cikkének (6) bekezdésére épül. Az EU és az Eurocontrol között kötendő, a fokozott együttműködésről szóló megállapodás a felek közötti műszaki együttműködés előmozdításának hathatós, kötelező erejű jogi eszköze. Általános keretet hoz létre a légiforgalmi irányítás és az ahhoz kapcsolódó szakpolitikák területén megvalósítandó közös munkához. A javasolt megállapodás nem ró a tagállami hatóságokra újabb adminisztratív vagy pénzügyi terheket 2012/0212 (NLE) Javaslat A TANÁCS HATÁROZATA az Európai Unió és a légi közlekedés biztonságáért felelős európai szervezet között a megerősített együttműködés általános keretét létrehozó megállapodásnak az Unió nevében történő aláírásáról, valamint ideiglenes alkalmazásáról (EGT-vonatkozású szöveg) AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (5) bekezdésével, tekintettel az Európai Bizottság javaslatára, mivel: (1) Az Európai Bizottság – a Bizottságot a tárgyalások megkezdésére felhatalmazó, 2011. október 6-i tanácsi határozat mellékletében foglalt mechanizmusokkal és irányelvekkel összhangban – az Unió nevében tárgyalásokat folytatott az Európai Unió és a légi közlekedés biztonságáért felelős európai szervezet között a megerősített együttműködés általános keretét létrehozó megállapodásról (a továbbiakban: a megállapodás). (2) A megállapodást 2012. április 24-én parafálták. (3) A megállapodást helyénvaló aláírni, és a hivatalos megkötéshez szükséges eljárások befejezéséig ideiglenesen alkalmazni. (4) Meg kell állapítani az Európai Uniónak a megállapodás által létrehozott vegyes bizottságban való részvételére vonatkozó eljárási rendet, ELFOGADTA EZT A HATÁROZATOT: 1. cikk Az Európai Unió és a légi közlekedés biztonságáért felelős európai szervezet között a fokozott együttműködés általános keretét létrehozó megállapodás aláírását az Unió jóváhagyja, figyelemmel a megállapodás megkötésére. A megállapodás szövegét e határozat melléklete tartalmazza. 2. cikk A Tanács Főtitkársága teljes mértékben felhatalmazza a megállapodás főtárgyalója által megjelölt személyt vagy személyeket a megállapodás aláírására – annak későbbi időpontban történő megkötésére figyelemmel. 3. cikk Az együttműködési megállapodás – 13.1. pontjának megfelelően – aláírásának napjától a hatálybalépéséig ideiglenesen alkalmazandó. 4. cikk (1) A megállapodás 7. cikke értelmében létrehozott vegyes bizottságban az Uniót a Bizottság képviseli. (2) A Bizottság a Tanács által kijelölt különbizottsággal konzultálva meghatározza a felek vegyes bizottságában az Unió nevében többek között az alábbiak tekintetében képviselendő álláspontot: a) a megállapodáshoz csatolandó mellékletek elfogadása; b) a megállapodás mellékleteit érintő módosítások elfogadása. 5. cikk A Bizottság meghozhatja a megállapodás 5., 6., 8., 9., 10. és 11. cikke értelmében szükséges intézkedéseket. 6. cikk A Bizottság rendszeresen tájékoztatja a Tanácsot a megállapodás végrehajtásáról. 7. cikk Ez a határozat az Európai Unió Hivatalos Lapjában való kihirdetését követő napon lép hatályba. Kelt Brüsszelben, -án/-én. a Tanács részéről az elnök TERVEZET MEGÁLLAPODÁS AZ EURÓPAI UNIÓ ÉS A LÉGI KÖZLEKEDÉS BIZTONSÁGÁÉRT FELELŐS EURÓPAI SZERVEZET KÖZÖTT A MEGERŐSÍTETT EGYÜTTMŰKÖDÉS ÁLTALÁNOS KERETÉNEK LÉTREHOZÁSÁRÓL Az Európai Unió (EU) valamint a légi közlekedés biztonságáért felelős európai szervezet (EUROCONTROL) a továbbiakban: a „felek”, TEKINTETTEL az Európai Unió működéséről szóló szerződésre (a továbbiakban: EUMSZ), és különösen annak 218. és 220. cikkére; TEKINTETTEL az 1981. február 12-én Brüsszelben aláírt jegyzőkönyvvel módosított, a légi közlekedés biztonságával kapcsolatos együttműködésre vonatkozó, 1960. december 13-i nemzetközi Eurocontrol-egyezményre (a továbbiakban: Eurocontrol-egyezmény), és különösen annak 7.2. és 11.3. cikkére; TEKINTETTEL a 11/74 számú, az Ügynökségnek az EU-val kötendő magas szintű megállapodásra irányuló tárgyalások megkezdésére való felhatalmazásáról szóló, 2011. május 12-i Eurocontrol állandó bizottsági intézkedésre, valamint a(z) XXX számú, a tárgyalások nyomán létrejövő megállapodás jóváhagyásáról szóló [dátum]-i Eurocontrol állandó bizottsági intézkedésre; TEKINTETTEL a felek jelenlegi jogi és intézményi környezetére, valamint az egységes európai égboltnak az EU határain belül és kívül történő létrehozásában játszott szerepükre; TEKINTETTEL az egységes európai égbolttal kapcsolatos kérdésekben az EU-ra ruházott hatáskörre; TEKINTETTEL ARRA, hogy az Eurocontrol egy a légiforgalmi szolgáltatással (ATM) kapcsolatos feladatokra szakosodott, páneurópai, polgári-katonai kormányközi szervezet; MIVEL mindkét fél egy olyan optimális, integrált európai ATM-rendszer létrehozására törekszik, amely a légi közlekedés valamennyi szakasza tekintetében, és a többi közlekedési móddal összefüggésben az utasok és a polgárok számára a repülésbiztonság, a költséghatékonyság, a teljesítmény és a környezetvédelem magas szintjét biztosítja; MIVEL az uniós jog értelmében az egységes európai égbolt létrehozásával kapcsolatban számos olyan feladat hárul az Európai Bizottságra, amelyek végrehajtásához szakértői támogatásra van szüksége; MIVEL az 1960 óta eltelt évek során az Eurocontrol az ATM területén egyedülálló szakértelemmel rendelkező szervezetté fejlődött, komoly hozzáadott-értékkel bíró páneurópai és katonai dimenzióval gazdagította a tagállamokat, és támogatta őket a közjavat képező szolgáltatások és funkciók biztosításában, fontos, hogy a jövőben is támogassa tagállamait többek között az egységes európai égbolt létrehozásában és más kapcsolódó uniós szakpolitikák megvalósításában, és biztosítson páneurópai fórumot az ATM terén való katonai együttműködés elősegítéséhez; MIVEL az uniós jog értelmében az Európai Bizottság megbízást adhat az Eurocontrolnak az egységes európai égbolt létrehozásával kapcsolatos végrehajtási szabályok kidolgozására; MIVEL az EU elismeri, hogy az egységes európai égboltra vonatkozó jogszabályi keret és az egyéb kapcsolódó szakpolitikák végrehajtásához az Eurocontrol által az EU-nak nyújtott segítség alapvető; MIVEL az Észak-atlanti Szerződés Szervezete (NATO) és az Eurocontrol 2003. május 8-án együttműködési szándéknyilatkozatot írt alá; MIVEL az Európai Bizottság és az Eurocontrol 2003. december 22-én együttműködési keretről szóló szándéknyilatkozatot írt alá; MIVEL az Eurocontrolt – a 691/2010/EU rendelettel összhangban – az Európai Bizottság 2010. július 29-i határozatával az egységes európai égbolt teljesítmény-felülvizsgálati szervévé jelölte ki, és az Eurocontrol az állandó bizottság 2010. szeptember 15-i 10/74 irányelvével elfogadta e kinevezést; MIVEL az Eurocontrolt – a 677/2011/EU rendelettel összhangban – az Európai Bizottság 2011. július 7-i határozatával az ATM-hálózat funkcióihoz kapcsolódó hálózatirányítóvá nevezték ki, és az Eurocontrol az állandó bizottság 2011. szeptember 1-jei 11/77 irányelvével elfogadta e kinevezést; MIVEL a felek között hosszú múltra visszatekintő kapcsolat és együttműködés van az ATM, az egységes európai égbolt létrehozása és a kapcsolódó szakpolitikák végrehajtása terén, és ezt a kapcsolatot tovább kívánják mélyíteni, és jövőbeni tevékenységeiket teljes egészében össze kívánják hangolni; MIVEL célszerű, hogy az ATM közlekedésbiztonsággal kapcsolatos kérdései és a környezetvédelem terén a felek kiaknázzák a szinergiákat és elkerüljék a párhuzamos munkát; MIVEL az Európai Bizottság és az Eurocontrol közötti jelenlegi megállapodások hosszú távú alkalmazását e megállapodás fényében értékelni kell, és – adott esetben – a megállapodáson keresztül meg kell erősíteni; MIVEL e megállapodás végrehajtása nem járhat a benne foglalt együttműködési tevékenységek kettős finanszírozásával, azaz az EU nominális értelemben nem járulhat hozzá az Eurocontrol költségvetéséhez; MIVEL az EU célja, hogy az egységes európai égboltot földrajzi szempontból az EU határain túlra is kiterjessze; MIVEL az Eurocontrol szakértelmének és támogatásának minél alaposabb kiaknázása érdekében az EU és az Eurocontrol között az egységes európai égbolt létrehozása és a kapcsolódó szakpolitikák végrehajtása terén célszerű további, egymást kölcsönösen erősítő együttműködési és koordinációs mechanizmusokat létrehozni (elsősorban a környezetvédelem, és azon belül az éghajlatváltozás, továbbá a kutatás és fejlesztés terén); mindez nem sértheti a felek közötti kapcsolatot, valamint a tagállamoknak az Eurocontrol-egyezményben foglalt, illetve az EUMSZ-ből eredő jogait és kötelezettségeit; MIVEL az Eurocontrol által az EU részére nyújtott támogatásnak a függetlenség, a pártatlanság és az átláthatóság alapelveire kell épülnie; MIVEL elő kell segíteni az Eurocontrol mint szervezet további fejlődését, és különösen azt, hogy az európai ATM-hálózat teljesítményének javítása céljából tevékenységével fokozatosan az egységes európai égbolt létrehozására irányuló uniós törekvést támogassa, A KÖVETKEZŐKRŐL ÁLLAPODNAK MEG: 1. ÁLTALÁNOS HATÁLY 1.1 A felek megállapodnak abban, hogy megerősítik és konszolidálják az EU és az Eurocontrol közötti együttműködést, és ezáltal lehetővé teszik, hogy az Eurocontrol támogatást nyújtson az EU számára az egységes európai égboltnak az EU, valamint az egységes európai égboltra vonatkozó jogszabályok betartását vállaló más tagállamok területén kellő időben és következetesen történő létrehozásához. 1.2 A megállapodás nem sérti az uniós tagállamoknak az Eurocontrolban, illetve az EU-ban való tagságából eredő jogait és kötelezettségeit. 2. CÉLKITŰZÉSEK A megállapodás célkitűzései a következők: – rögzíteni a felek közötti megerősített együttműködés főbb elemeit, és ezáltal hozzájárulni egyrészről az egységes európai égboltnak az EU, valamint az egységes európai égboltra vonatkozó jogszabályok betartását vállaló más tagállamok területén kellő időben és következetesen történő megvalósításához, másrészről a felek feladatait és felelősségi köreit megfelelően tükröző tevékenységek révén egy hatékony légi közlekedési rendszer létrehozásához; – az egységes európai égbolton belül elősegíteni a katonai és a polgári szolgálatok közötti szükséges együttműködést az ATM terén; – elismerni és kiaknázni az Eurocontrol szakértelmét, és ezen belül a katonai és a polgári szolgálatok közötti kooperációt, és ily módon támogatni az EU-t az egységes európai égbolt megvalósításában és a kapcsolódó szakpolitikák végrehajtásában (elsősorban a környezetvédelem, és azon belül az éghajlatváltozás, továbbá a kutatás és fejlesztés terén), az európai ATM-hálózat teljesítményének javítása céljából; – elismerni az Eurocontrol által az egységes európai égbolt megvalósítása érdekében végzett támogatási tevékenységek és funkciók által képviselt értéket; – megfelelő együttműködést kialakítani azzal a céllal, hogy az Unión kívüli országok is részt vegyenek az egységes európai égbolt létrehozásában, és ily módon az egységes európai égboltra vonatkozó jogszabályi keret az EU határain túlra, majd fokozatosan az Eurocontrol összes tagjára kiterjedjen; – törekedni szinergiák teremtésére és az EASA által a légiforgalmi irányítás biztonsága és a környezetvédelem terén végzett munka megismétlésének elkerülésére, többek között – adott esetben – az EASA és az Eurocontrol közötti együttműködési mechanizmusok létrehozásán keresztül, szem előtt tartva az Eurocontrol páneurópai jellegét. 3. AZ EGYÜTTMŰKÖDÉS TERÜLETEI 3.1 Az e megállapodás szerint folytatandó együttműködés az egységes európai égbolt – és azon belül a SESAR – megvalósításához és a kapcsolódó (elsősorban környezetvédelmi, és azon belül éghajlat-változási, valamint az ATM-hez kapcsolódó kutatási és fejlesztési) szakpolitikák végrehajtásához szükséges. 3.2 Az együttműködés az alábbi témákra terjed ki: a) funkcionális légtérblokkok; b) nemzeti felügyeleti hatóságok; c) támogatás a légiforgalmi szolgáltatások (ATM) és a léginavigációs szolgálatok (ANS) vonatkozásában, többek között az Európai Repülésbiztonsági Ügynökség (AESA) részére, a 2. cikkben foglaltak szerint; d) a katonai és a polgári szolgálatok közötti együttműködés és koordináció; e) nemzetközi koordináció, különösen az ICAO és olyan államok tekintetében, amelyek nem a megállapodást aláíró felek tagállamai; f) légiforgalmi szolgáltatások (ATM) és távközlési/navigációs/légtérellenőrző szolgálatok (CNS), az űr vonatkozásában is; g) a légi közlekedéssel kapcsolatos adatok és statisztikák; h) a repülés környezetvédelmi vonatkozásai; i) a repülőterekkel kapcsolatos szakpolitika. 3.3 Együttműködés valósulhat meg továbbá az alábbi területeken: a) az ATM védelme; b) spektrumpolitika; c) pilóta nélküli légijármű-rendszerek (UAS). 3.4 Az együttműködés területei és módjai a megállapodáshoz csatolandó külön mellékletekben kerülnek meghatározásra. 4. EGYÜTTMŰKÖDÉSI FORMÁK 4.1 A megállapodás az együttműködés alábbi módjai révén kerül végrehajtása: a) kölcsönös segítségnyújtás; b) megerősített együttműködési mechanizmusok, összekötő mechanizmusok és hivatalok, valamint tanulmányok, programok és közös tevékenységek összehangolása; c) információk, adatok és – adott esetben – statisztikák összegyűjtésére és kölcsönös megosztására szolgáló mechanizmusok; d) az ICAO-munkacsoportok technikai jellegű együttműködésének koordinációja. 4.2 Az egységes európai égbolt katonai vonatkozásai tekintetében a felek biztosítják az érdekeltekkel való konzultációs folyamatok minél hatékonyabb felhasználását. 4.3 Az e megállapodásban foglalt együttműködési tevékenységek összehangolását és elősegítését az Eurocontrol nevében annak ügynöksége, az EU nevében pedig az Európai Bizottság végzi. A meglévő szakmai ismeretanyagok és erőforrások optimalizálása érdekében az Eurocontrol más uniós testületek számára is nyújthat támogatást e célra szolgáló eszközök révén. 5. KONZULTÁCIÓ ÉS TÁJÉKOZTATÁS 5.1 A felek rendszeresen konzultálnak egymással annak érdekében, hogy e megállapodás szerinti tevékenységeiket a legteljesebb mértékben összehangolják. A felek – saját döntéshozatali eljárásaik sérelme nélkül – kölcsönösen tájékoztatják egymást az e megállapodást érintő, a 3. cikk szerinti együttműködési területeken folytatott olyan tevékenységeikről, amelyek a másik fél érdeklődésére tarthatnak számot. 5.2 A felek – saját szabályaik betartása mellett – eljuttatják egymásnak a megállapodás végrehajtásához szükséges adatokat. Eltérő értelmű rendelkezés hiányában a felek saját alkalmazottaikon, illetve a szóban forgó információk kezelésére hivatalosan felhatalmazott személyeken kívül senki számára nem adhatják tovább az e megállapodással kapcsolatban átadott információkat, és azokat nem használják fel kereskedelmi célokra. A tájékoztatás csak olyan mértékű lehet, amennyire az az e megállapodás célja érdekében szükséges, és az információkat szigorúan bizalmasan kell kezelni. 5.3 A felek illetékes testületei szükség esetén egyeztetéseket tartanak. 6. TITOKTARTÁS 6.1 A felek minden, e megállapodás és mellékletei alapján kapott információ bizalmas kezeléséhez szükséges ésszerű óvintézkedést megtesznek. Az egyik fél – a másik fél tájékoztatásával – kijelölheti azokat az információrészeket, amelyeket a közzététel alól mentesülőnek ítél. 6.2 A felek megállapodnak abban, hogy – a szabályaik szerint előírt mértékben – garantálják a másik féltől az ezen együttműködési megállapodás és mellékletei alkalmazásában kapott minősített adatok védelmét. 6.3 Különösen szabályaikra is figyelemmel, a felek nem teszik közzé a megállapodás és mellékletei alapján egymástól kapott, jogvédettnek minősülő információkat. Az említett információkat szabályaikkal összhangban jelölik ilyen információként. 6.4 A felek – szükség esetén – a megállapodás és mellékletei alapján szolgáltatott minősített adatok védelmére irányuló további eljárásokra vonatkozó munkamegállapodásokról állapodnak meg. Az említett eljárások tartalmazzák mindkét fél lehetőségét annak ellenőrzésére, hogy a másik fél milyen védelmi intézkedéseket vezetett be. 7. A MEGÁLLAPODÁS IGAZGATÁSA 7.1 Létrejön egy a megállapodást aláíró felek egy-egy képviselőjéből álló vegyes bizottság; a képviselőkhöz csatlakozhatnak a felek tagállamainak megfigyelői és szakértői. A vegyes bizottság felelős a megállapodás hatékony működéséért. 7.2 A vegyes bizottság ülését a megállapodás mellékletei végrehajtásának felülvizsgálata céljából legalább évente egyszer össze kell hívni, az ülés megszervezésekor a költséghatékonyságot szem előtt tartva. Bármelyik fél bármikor kérheti a vegyes bizottság ülésének összehívását. 7.3 A vegyes bizottság az e megállapodás működésével és végrehajtásával kapcsolatos bármilyen üggyel foglalkozhat. Feladatkörébe tartoznak különösen az alábbiak: a) az e megállapodás alkalmazásához és végrehajtásához kapcsolódó bármely kérdés megoldása; b) az e megállapodás végrehajtását javító lehetőségek mérlegelése, és adott esetben a feleknek szóló ajánlások megfogalmazása a megállapodás módosítása érdekében; c) új együttműködési lehetőségek feltérképezése; d) mellékletek és munkamegállapodások elfogadása, illetve módosítása a megállapodás alkalmazási körén belül; e) az e megállapodás értelmezésével vagy alkalmazásával kapcsolatban felmerülő bármilyen nézeteltérés vagy vitás kérdés rendezése. 7.4 A vegyes bizottság a felek képviselői közötti megállapodás alapján működik. 7.5 A vegyes bizottság elfogadja eljárási szabályzatát. 8. FINANSZÍROZÁS 8.1 Ha a felek egyike e megállapodás keretében a másik féltől bizonyos tevékenységek elvégzését kéri, akkor köteles biztosítani a szóban forgó tevékenységekhez szükséges finanszírozást. 8.2 A megállapodás szerinti együttműködés pénzügyi aspektusainak meghatározása a felek költségvetési szabályaival összhangban történik. A felek adott esetben további külön megállapodásokat is köthetnek. 9. KÜLKAPCSOLATOK ÉS EGYÜTTMŰKÖDÉS 9.1 A felek kölcsönösen tájékoztatják egymást az olyan nemzetközi vonatkozású tevékenységeikről, amelyek a másik fél érdeklődésére tarthatnak számot. 9.2 Indokolt esetben valamely fél nemzetközi tevékenységeivel kapcsolatos bármely ügyben konzultálhat a másik féllel. 10. VITARENDEZÉS 10.1 A felek minden lehetséges erőfeszítést megtesznek az e megállapodás szerinti együttműködésükkel kapcsolatban felmerülő nézeteltérések rendezésére. 10.2 Amennyiben valamely nézeteltérés nem rendeződik, a vitás kérdést bármelyik fél a vegyes bizottság elé utalhatja, amely konzultál a kérdésről annak tárgyalásos úton történő rendezése érdekében. 11 ALKALMAZOTTAK CSERÉJE A felek – szabályaikkal és eljárásaikkal összhangban – szakértőket cserélhetnek, illetve küldhetnek ki a megállapodásban vagy annak mellékleteiben foglalt tevékenységek végzésére. Az ilyen cserékre a felek által egyeztetett feltételek betartása mellett kerülhet sor. 12 MELLÉKLETEK Az e megállapodáshoz csatolt mellékletek e megállapodás szerves részét képezik. 13 HATÁLYBALÉPÉS ÉS MEGSZŰNÉS 13.1 Ez a megállapodás a hatálybalépéséig az aláírás időpontjától kezdve ideiglenesen alkalmazandó. 13.2 Ez a megállapodás azon a napon lép hatályba, amelyen a felek írásban értesítették egymást arról, hogy a megállapodás hatálybalépéséhez szükséges belső eljárásaik lezárultak, és megszűnéséig hatályban marad. 13.3 Ezt a megállapodást bármelyik fél bármikor megszüntetheti. A megszüntetésre sor kerülhet az egyik fél által a másik fél számára hat hónappal korábban írásban megküldött értesítés útján, kivéve, ha a felek ezen időszak lejárta előtt közös megegyezéssel visszavonják az említett felmondási időt. Kelt Brüsszelben, […]-án/-én Az Európai Unió részéről A légi közlekedés biztonságáért felelős európai szervezet (Eurocontrol) részéről